Uznesenie Európskeho parlamentu o zabezpečení úspechu nadchádzajúceho samitu EÚ a USA 20. júna 2005 vo Washingtone DC



Úradný vestník 124 E , 15/05/2006 S. 0556 - 0559



P6_TA(2005)0238 Transatlantické vzťahy Uznesenie Európskeho parlamentu o zabezpečení úspechu nadchádzajúceho samitu EÚ a USA 20. júna 2005 vo Washingtone DC Európsky parlament, - so zreteľom na Transatlantickú deklaráciu o vzťahoch medzi ES a USA z r. 1990 a Novú transatlantickú agendu z r. 1995, - so zreteľom na závery zasadnutia Európskej rady v Bruseli v dňoch 16. a 17. decembra 2004, a najmä na oddiely pod názvom "Medzinárodný poriadok založený na účinnej mnohostrannosti a spolupráci s partnermi", - so zreteľom na svoje uznesenie z 22. apríla 2004 o stave transatlantického partnerstva v predvečer summitu EÚ-USA v dňoch 25. a 26. júna 2004 v Dubline [1], - so zreteľom na výsledky summitu EÚ-USA, ktorý sa uskutočnil 25. a 26. júna 2004 v Dubline, - so zreteľom na svoje uznesenie z 13. januára 2005 o transatlantických vzťahoch [2], - so zreteľom na svoje predchádzajúce uznesenia zo 17. mája 2001 o stave transatlantického dialógu [3], z 13. decembra 2001 o súdnej spolupráci EÚ so Spojenými štátmi americkými v boji proti terorizmu [4], z 15. mája 2002 o oznámení Komisie Rade o posilnení transatlantických vzťahov: zameraní sa na stratégiu a dosahovaní výsledkov [5], z 19. júna 2003 o obnovených transatlantických vzťahoch pre tretie tisícročie [6], a na svoje odporúčanie Rade z 10. marca 2004 o práve zadržaných osôb v Guantáname na spravodlivý súdny proces [7], - so zreteľom na návrh uznesenia Kongresu USA č. 77 načrtnutý 9. februára 2005 o transatlantických vzťahoch, - so zreteľom na vyhlásenia po stretnutí hláv štátov a šéfov vlád členských štátov Európskej únie a prezidenta Spojených štátov amerických dňa 22. februára 2005 v Bruseli, - so zreteľom na oznámenie Komisie z 18. mája 2005 o Užšom partnerstve EÚ-USA a otvorenejšom trhu pre 21. storočie (KOM(2005)0196), - so zreteľom na vypočutie Výboru pre medzinárodný obchod dňa 26. mája 2005 týkajúce sa transatlantických hospodárskych vzťahov, - so zreteľom na dokument OECD, ktorý určuje výhody liberalizácie trhov s výrobkami a odstraňuje prekážky medzinárodnému obchodu a medzinárodným investíciám ("Preferenčné obchodné dohody na poľnohospodárskych a potravinových trhoch" prípad USA a EÚ z mája 2005), - so zreteľom na článok 103 ods. 4 rokovacieho poriadku, A. keďže demokracia, ľudské práva a zásady právneho štátu, trvalo udržateľné ekonomiky a trvalo udržateľný rozvoj sa ukázali ako spoločné hodnoty schopné tvoriť pevný základ tak transatlantického partnerstva, ako aj európskej integrácie, ktoré za uplynulých 60 rokov spoločne dosiahli stabilitu, mier a prosperitu v našich spoločnostiach, B. keďže v európskej bezpečnostnej stratégii sa konštatuje, že transatlantické partnerstvo je veľmi dôležité, C. keďže však nové hrozby a konflikty v novom medzinárodnom prostredí spochybňujú tieto hodnoty a výsledky do takej miery, že iba spolupráca medzi transatlantickými partnermi založená na pevnej inštitucionalizovanej štruktúre môže priniesť nádej na úspech, D. keďže Nová transatlantická agenda dokázala významnou mierou upevniť integráciu a kohéziu transatlantického hospodárstva, ale nestačí na vyriešenie vysoko politických otázok, ako sú rozhodnutia týkajúce sa použitia sily a otázky súvisiace so svetovým poriadkom, E. keďže preto nastala chvíľa, aby sa Nová transatlantická agenda z roku 1995 urýchlene prepracovala s cieľom zohľadniť súčasné skutočnosti a ďalej prehĺbiť transatlantické vzťahy na základe jasného predpokladu, že spolupráca prináša viac výhod každému partnerovi než práca odlišnými, ba dokonca opačnými smermi, F. keďže medzinárodné zmluvy sú základnými kameňmi, na ktorých možno budovať základy účinného viacstranného rámca, a keďže vo viacerých oblastiach politiky, ako sú tie, ktoré sa týkajú Medzinárodného trestného súdu, Kjótskeho protokolu o klimatických zmenách, zásad ochrany údajov a podpory vývoja veľkého civilného lietadla, existujú medzi EÚ a USA rozdiely v analýzach, diagnózach a politickom prístupe, G. keďže pretrvávajúca situácia v zálive Guantánamo spôsobuje napätia v transatlantických vzťahoch, H. keďže boj proti terorizmu môže byť úspešným len vtedy, keď sa budú opatrenia vykonávať prostredníctvom posilneného transatlantického partnerstva, ktoré sa plne venuje príčinám terorizmu a úprimnému odhodlaniu chrániť a podporovať ľudské a základné práva, zásadu ochrany údajov a ostatné základné hodnoty, na ktorých je partnerstvo vybudované, I. keďže toto uznesenie predstavuje prvú reakciu na nedávne oznámenie Komisie o vzťahoch medzi EÚ a USA, 1. víta zlepšujúce sa ovzdušie transatlantických vzťahov, čoho dôkazom je nedávny postup predstaviteľov vlád a zákonodarných zborov na oboch stranách Atlantického oceánu pri riešení tak svetových, ako aj dvojstranných otázok; je presvedčený, že toto pozitívne pozadie ponúka Európskej únii a Spojeným štátom americkým skutočné možnosti na úzku spoluprácu počas budúcich rokov v rozsiahlom okruhu politických úloh spoločného záujmu; 2. zdôrazňuje, že počas samitu EÚ-USA 20. júna 2005 vo Washingtone by sa mal dať transatlantickým vzťahom nový impulz aktualizovaním Novej transatlantickej agendy a jej nahradením dohodou o transatlantickom partnerstve, ktorá by nadobudla platnosť od roku 2007; 3. zastáva stanovisko, že táto dohoda o transatlantickom partnerstve by mala rozšíriť existujúcu agendu tak v politickej, hospodárskej ako aj bezpečnostnej oblasti pod podmienkou, že toto partnerstvo by malo v prvom rade byť politickou angažovanosťou; domnieva sa, že čo sa týka hospodárskych vzťahov, ktoré by podľa štúdie OECD mohli zvýšiť HDP na obyvateľa v Európe o 2-3 %, treba identifikovať existujúce prekážky transatlantického obchodu a investícií a vypracovať model, ktorý vytýči smerovanie krokov na posilnenie transatlantického trhu v rámci jasného časového rozmedzia stanovením prioritných oblastí, sprevádzaný vytvorením regulačného dialógu pre každú konkrétnu oblasť s cieľom podporiť tento proces; 4. poukazuje na to, že nová smernica o zaistení, ktorá vytvorí jednotný trh pre reguláciu a dohľad; vyzýva USA, aby ukončili diskrimináciu európskych spoločností stanovením nákladných požiadaviek na záruky, ktoré ovplyvňujú hospodársku súťaž v prospech spoločností z USA; 5. je presvedčený, že širší rámec tohto druhu umožní EÚ a USA účinnejšie kombinovať ich úsilie na podnecovanie iných, aby postupovali vpred za súčasnej podpory životne dôležitých zásad demokracie, dodržiavania ľudských práv a zásad právneho štátu na celom svete; 6. v tejto súvislosti víta vyššie uvedené oznámenie Komisie z 18. mája 2005, ktoré predstavuje hodnotný prvý krok smerujúci k ustanoveniu konceptu dohody o transatlantickom partnerstve, ale kritizuje jeho nedostatok odvahy; uznáva, že postup summitu EÚ a USA by sa mal stať veľmi dôležitým fórom na diskusiu o hlavných prioritách tak svetového, ako aj dvojstranného rázu, ktorý dodáva vzťahom strategický impulz; 7. v tomto rámci vyzýva USA, aby prevzali spoločnú zodpovednosť za hospodársku stabilitu vo svete, ktorý je čoraz viac vzájomne závislý, a vyjadruje svoje obavy z potenciálne nebezpečného vplyvu veľkého deficitu federálneho rozpočtu USA na svetovú ekonomiku a rovnováhu medzinárodných menových trhov; 8. opakuje svoje zamietavé stanovisko k navrhovanému zrušeniu embarga na vývoz zbraní do Číny, ak a kým sa situácia v oblasti dodržiavania ľudských práv v tejto krajine podstatne nezlepší; je presvedčený, že bolo veľmi dobré, keby sa na výročnom samite EÚ-USA 20. júna 2005 vytvorila pracovná skupina na vysokej úrovni, ktorá by vypracovala spoločný postup EÚ-USA v otázke vývozov zahŕňajúcich prenos technológií; 9. konštatuje, že vízová politika je teraz politikou vo výlučnej kompetencii Spoločenstva; žiada preto Komisiu, aby bez meškania začala rokovania s vládou USA o tom, aby program vízových výnimiek platil pre všetkých občanov EÚ, a o odstránení súčasnej diskriminácie, najmä voči občanom nových členských štátov; 10. odporúča, aby navrhovaná dohoda o transatlantickom partnerstve vytvorila transatlantické "akčné spoločenstvo" pre regionálnu a celosvetovú spoluprácu a riešila náročné úlohy spoločným postupom, najmä v oblasti: a) podpory demokracie, dodržiavania ľudských práv a princípov právneho štátu a podpory účinnej mnohostrannosti, b) posilnenia mierového procesu na Blízkom východe po dohode s vládami a obyvateľmi regiónu a na základe plánu štvorky, c) hľadania celosvetovej bezpečnosti prostredníctvom spolupráce v týchto otázkach: i) boj proti medzinárodnému terorizmu, ii) rozvoj spoločnej stratégie smerom k viacstrannosti nešírenia zbraní hromadného ničenia a využívania jadrovej energie, iii) podpora a rozvoj spoločných postupov vo vzťahoch s ďalšími významnými geopolitickými účastníkmi, ako je Čína, Japonsko, latinská Amerika a Rusko, iv) obnovenie dohodnutých kontrol zbraní a odzbrojenia na multilaterálnej úrovni v rámci systému OSN a na bilaterálnej úrovni, v) rýchle reakcie na náhle a neočakávané politické zmeny, aké sa nedávno udiali na Ukrajine, v Libanone a v Kirgizsku, vi) aktívny záväzok na reformu OSN, a najmä jej bezpečnostnej rady vrátane jej zloženia, na základe plného rešpektovania právomoci bezpečnostnej rady udeľovať povolenie na použitie sily pri riešení medzinárodných konfliktov a s cieľom zefektívniť jej činnosť a zvýšiť jej zodpovednosť a kapacitu na uskutočňovanie jej rozhodnutí, d) posilnenie transatlantického hospodárskeho partnerstva v rámci spomínanej dohody o transatlantickom partnerstve, doplnenej o transatlantickú leteckú dohodu a účinný regulačný dialóg o finančnom trhu; 11. pripomína, že závery mnohostrannej Rozvojovej agendy WTO z Dohy je skutočnou prioritou pre trvalo udržateľný celosvetový rast, pri dosahovaní ktorého by EÚ a USA mali v plnej miere spolupracovať; domnieva sa, že dvojstranné hospodárske iniciatívy EÚ a USA budú doplnkovými opatreniami tohto procesu, najmä v regulačnej oblasti; 12. očakáva, že summit EÚ-USA dosiahne podstatný pokrok smerom k dosiahnutiu spoločného účinného riešenia a vytvorenia jasného finančného záväzku - na spoločnom základe rozvojových cieľov milénia – pre nové globálne úlohy, ktoré pretínajú hranice štátov, a to odstraňovanie chudoby, nákazlivých chorôb a zhoršovania životného prostredia, predovšetkým podporou dialógov o ochrane podnebia a o emisiách dopravy; 13. považuje za rovnako dôležité, aby o politických otázkach, v ktorých pretrváva nesúhlas, ako je prípad Guatánamo, alebo kde existujú výrazné rozdiely v názoroch na určité medzinárodné nástroje, rokovali obaja partneri v duchu spolupráce; zdôrazňuje dôležitosť plného chápania hodnôt, ako je dôsledné dodržiavanie ustanovení o ľudských práva a hľadanie účinného mnohostranného postoja, ktorý sa musí zaujať na základe spoločných rokovaní, pretože predstavujú príznačné črty nášho demokratického prístupu voči ostatnému svetu, odkedy sme spoločne založili systém Organizácie Spojených národov; 14. znovu pripomína názor, že NATO by mala rozvinúť svoj potenciál ako fórum na politickú rozpravu skutočných rovnocenných partnerov, kde sa musí nastoliť rozumná rovnováha medzi preventívnymi nástrojmi, krízovým manažmentom a vojenskej kapacity; na tento účel odporúča užšie bezpečnostný vzťah medzi NATO a Európskou úniou; je presvedčený, že posilnené partnerstvo medzi EÚ a USA tento vzťah skôr doplní, než poškodí; 15. vyzýva samit EÚ-USA, aby začal s posilňovaním parlamentného rozmeru transatlantického partnerstva pretvorením transatlantického dialógu predstaviteľov zákonodarnej moci na transatlantické zhromaždenie, ktoré dokáže zorganizovať samity zákonodarcov ešte pred samitmi EÚ-USA, a vytvoril synergie medzi transatlantickým dialógom predstaviteľov zákonodarnej moci a Novou transatlantickou agendou, okrem iného odštartovaním nových spoločne financovaných programov na výmenné pobyty legislatívnych pracovníkov a vytvorením malého sekretariátu transatlantického dialógu predstaviteľov zákonodarnej moci; 16. je presvedčený, že by sa mala prehodnotiť aj úloha ďalších dialógov v rámci Novej transatlantickej agendy; je presvedčený najmä o tom, že transatlantický obchodný dialóg sa bude musieť preformovať, aby mohol poskytovať plne reprezentatívny obchodný vklad k týmto otázkam s cieľom posilniť hospodárske partnerstvo; 17. poveruje svojho predsedu, aby toto uznesenie predložil Rade, Komisii, parlamentom a vládam členských štátov a prezidentovi a Kongresu Spojených štátov amerických. [1] Ú. v. EÚ C 104 E, 30.4.2004, s. 1043. [2] Prijaté texty z toho dňa,, P6_TA(2005)0007. [3] Ú. v. EÚ C 34 E, 7.2.2002, s. 359. [4] Ú. v. EÚ C 177 E, 25.07.02, s. 288. [5] Ú. v. EÚ C 180 E, 31.7.2003, s. 392. [6] Ú. v. EÚ C 69 E, 19.3.2004, p. 124. [7] Ú. v. EÚ C 102 E, 28.4.2004, p. 640. --------------------------------------------------